《释迦如来出山像赞》
宋代·释清远

妙色非身，形容乃普。阎浮未下，双林已睹。旷济功深，六年行苦。

尘沙相好，万亿刹土。众生心净，佛日常午。正念蒙光，迷人外取。

雕檀写氎，像未孩乳。今兹范模，传从乃古。象步出山，智珠河吐。

水月顿澄，豁开觉户。瞻之仰之，岂敢自侮。常在不灭，此言手舞。

作者简介：释清远（一○六七～一一二○），号佛眼，临邛（今四川邛崃）人。俗姓李。年十四出家，尝依毗尼。南游江淮间，遍历禅席，师事五祖演禅师七年。后隐居四面山大中庵，又住崇宁万寿寺。继住舒州龙门寺十二年。徽宗政和八年（一一一八），奉敕住和州褒禅山寺（《古尊宿语录》卷二九）。踰年，以疾辞，归隐蒋山之东堂。为南岳下十四世，五祖演禅师法嗣。宣和二年卒，年五十四。事见《筠溪集》卷二四《和州褒山佛眼禅师塔铭》，《嘉泰普灯录》卷一一、《五灯会元》卷一九有传。